
Татарстан Республикасында социаль һәм мәдәни өлкә объектларын капиталь ремонтлау буенча республика программаларын гамәлгә ашыру тәмамланып килә. Аларга 3,5 мең объект кертелгән, агымдагы елның программа чараларының финанс күләме 23 млрд. сумнан артык тәшкил итә. Бүген бу хакта Татарстан Республикасы Хөкүмәте Йортында узган республика киңәшмәсендә Татарстан Республикасы төзелеш, архитектура һәм ТКХ министры Марат Айзатуллин хәбәр итте.

Киңәшмәне барлык мунициципаль районнар белән видеоконференцэлемтә режимында Татарстан Республикасы Президенты Рөстәм Миңнеханов уздырды. Киңәшмәдә ТР Премьер-министры Алексей Песошин да катнашты.

Татарстан Республикасы Төзелеш министрлыгы башлыгы хәбәр иткәнчә, бүгенге көндә капиталь ремонт программаларын үтәү 92%ка бәяләнә. 27 программаның 12се төгәлләнгән, аларга 987 объект керә. Финанс ягыннан бу 2,2 млрд. сум.

Шулай итеп, авыл хуҗалыгы һәм азык-төлек идарәләре биналарына, ветеринария идарәсенә караган учреждениеләргә, авыл җирлекләре башкарма комитетлары биналарына, тулай торак биналарына, урманчылыкларның, участок урманчылыкларының һәм урман хуҗалыкларының административ биналарына, муниципаль архивларга, мәдәният тармагының белем бирү учреждениеләренә, азык-төлек блокларына, ресурс үзәкләренә, котельныйларда газ куллану челтәрләренә, бюджет учреждениеләрен җылылык белән тәэмин итә торган блок-модульле казаннарга һәм тышкы урнаштыру казаннарына капиталь ремонт ясау программалары төгәлләнгән.

Моннан тыш, торак пунктларда урамнарны яктырту, су белән тәэмин итү һәм коммерциячел булмаган бакчачылык ширкәтләрендә каты көнкүреш калдыклары мәйданчыкларын урнаштыру программасы төгәлләнгән.

Хәзерге вакытта тормышка ашырыла торган программалар турында сөйләгәндә, Марат Айзатуллин хәбәр иткәнчә, аларның иң зурысы – мәгариф учреждениеләренә капиталь ремонт ясау программасы. Әлеге программа кысаларында барлык 10 коррекцион һәм 33 муниципаль мәктәптә дә ремонт тәмамланган; 116 функциональ зона ремонтланган; 4 мәгариф учреждениесендә «Уңайлы мохит» программасы чаралары башкарылган.

Барлыгы мәгариф өлкәсендә республика 3 программаны гамәлгә ашыра, аларга 413 объект керә. 6 балалар бакчасында ремонтны тәмамларга кала. Шул ук вакытта 43 балалар бакчасы тәмамланган.

Республикада сәламәтлек саклау системасы эзлекле рәвештә модернизацияләнә. Татарстанда медицина стационарларын капиталь ремонтлау программасы инде беренче ел гына тормышка ашырылмый. Программа буенча эшләр 86%ка башкарылган. 9 объект әзер, шуңа бәйле рәвештә подрядчыларда да шул кадәр үк кала.

Эчке эшләр министрлыгы карамагындагы биналарны капиталь ремонтлау программасы буенча эшләр планның 80%ка үтәлгән, программага 9 объект кертелгән. Хәзерге вакытта шуларның 5се тулысынча тәмамланган.

Балаларны савыктыру лагерьларын ремонтлау программасына быел 6 объект кертелгән, аларның 2се тулысынча әзер : Зеленодольск районындагы «Чайка» спорт-савыктыру лагере һәм Лаеш муниципаль районында урнашкан «Сәләт» яшьләр берләшмәсенең «Звездный» балалар лагере. 4 объект әлегә эштә кала. Программа буенча төзү-монтаж эшләре 91%ка бәяләнә.

Яшүсмерләр клубларын капиталь ремонтлау программасы 77%ка үтәлгән. Быел аңа 6 муниципаль районнан 9 объект кертелгән.

Спорт объектларын капиталь ремонтлау программасы буенча эшләр тәмамланып килә. Программага 18 объект кертелгән, шуларның 15е әзер. 3 программа объектында эшләрне төгәлләргә кала.

Милли гвардия гаскәрләренең федераль хезмәте идарәсе объектларын капиталь ремонтлау программасы буенча эшләр финал стадиясендә – агымдагы датага подрядчылар төзү-монтаж эшләренең 99%ы тәмамланган.

Стационар социаль хезмәт күрсәтү оешмаларын капиталь ремонтлау программасында каралган 27 объектның берсе генә тапшырылмаган. Төзү-монтаж эшләре 98%тан артык башкарылган.

ТР төзелеш, архитектура һәм торак-коммуналь хуҗалык министры күп фатирлы торак йортларның инженерлык инфраструктурасын капиталь ремонтлау һәм модернизацияләү программасын гамәлгә ашыру турында сөйләде. Әлеге программаларның суммар күләме 8,4 млрд. сум тәшкил итә, ә аларның географиясе республиканың 45 муниципаль берәмлеген үз эченә ала.

"Чистарту корылмаларын модернизацияләү һәм канализация челтәрләрен капиталь ремонтлау" программасы буенча 8 объектның 6сы төгәлләнгән. Подрядчыларның эшендә 2 муниципалитетта 2 объект бар. Төзелеш-монтаж эшләре 94%ка бәяләнә.

«Газ бүлү челтәрләрен, йорт эчендәге газ куллану челтәрләрен реконструкцияләү, төзү, блок-модульле котельныйларны һәм тышкы урнаштыру казаннарын урнаштыру» программасы республиканың 10 районында тәмамланган. 3 муниципаль берәмлек программа чараларын гамәлгә ашыруны дәвам итә әле. Гомумән алганда, эшләр 98% ка башкарылган.

Марат Айзатуллин хәбәр иткәнчә, бу атнада коммерцияле булмаган бакчачылык ширкәтләрендә «Каты көнкүреш калдыклары мәйданчыкларын су белән тәэмин итү һәм урнаштыру» программасы төгәлләнде.

«Халыкны эчәр сулар белән тәэмин итү» программасы буенча республиканың 42 муниципаль районы планлаштырылган чараларны тулысынча тормышка ашырды. Тагын өч муниципалитетта эшләр дәвам итә. Тулаем алганда, программа кысаларында эшләр 97%ка башкарылган.
ТР Төзелеш министрлыгы башлыгы Марат Айзатуллин: Татарстанда социаль һәм мәдәни өлкә объектларын капиталь ремонтлау буенча республика программаларын гамәлгә ашыру тәмамланып килә